
Uznesenie Mestský súd Bratislava III v spore navrhovateľa: APEX Services, s.r.o., so sídlom Landererova 8, 811 09 Bratislava, IČO: 36 517 755, právne zastúpený: act legal s. r. o., so sídlom Twin City Tower, Mlynské nivy 10, 821 09 Bratislava, IČO: 47 239 921, proti odporcovi: Slovenský futbalový zväz, so sídlom Tomášikova 18482/30C, 821 01 Bratislava, IČO: 00 687 308, o návrhu na nariadenie zabezpečovacieho opatrenia, takto rozhodol: I. Súd návrh navrhovateľa na nariadenie zabezpečovacieho opatrenia, doručený súdu dňa 09.03.2026, zamieta. II. Súd odporcovi nárok na náhradu trov konania voči navrhovateľovi nepriznáva. odôvodnenie: 1. Návrhom na nariadenie zabezpečovacieho opatrenia zo dňa 06.03.2026 (ďalej aj ako „návrh“) sa navrhovateľ domáhal, aby súd nariadil zabezpečovacie opatrenie, ktorým zriadi záložné právo v prospech navrhovateľa, na obchodný podiel odporcu: Slovenský futbalový zväz v obchodnej spoločnosti SFZ Marketing, s.r.o., so sídlom Tomášikova 30C, 821 01 Bratislava, IČO: 46 320 768 zapísanej v Obchodnom registri vedenom Mestským súdom Bratislava III, oddiel: Sro, vložka č. 75370/B, ktorý zodpovedá peňažnému vkladu povinného vo výške 1.505.000,- EUR do základného imania obchodnej spoločnosti SZF Marketing, s.r.o., a na obchodný podiel odporcu: Slovenský futbalový zväz v obchodnej spoločnosti SFZ Event, s.r.o., so sídlom Tomášikova 30C, 821 01 Bratislava, IČO: 55 450 172 zapísanej v Obchodnom registri vedenom Mestským súdom Bratislava III, oddiel: Sro, vložka č. 169689/B, ktorý zodpovedá peňažnému vkladu povinného vo výške 5.000,- EUR do základného imania obchodnej spoločnosti SZF Event, s.r.o., za účelom zabezpečenia pohľadávky navrhovateľa voči odporcovi na zaplatenie peňažného plnenia vo výške 3.347.180,- EUR, ktorá navrhovateľovi voči odporcovi vznikla z titulu dohody o ručení uzatvorenej medzi navrhovateľom a odporcom dňa 01.09.2025 a ktorá bola navrhovateľovi voči odporcovi priznaná aj platobným rozkazom Okresného súdu Banská Bystrica sp. zn. 40Up/186/2026, IČS: 6126234824 zo dňa 24.02.2026. Zároveň si navrhovateľ uplatnil nárok na náhradu trov konania v rozsahu 100%. 2. Navrhovateľ návrh odôvodnil tým, že dňa 01.09.2025 uzavrel so spoločnosťou Best Press s.r.o., so sídlom Beniakova 407, 949 01 Nitra, IČO: 51 836 921 (ďalej aj „spoločnosť Best Press“) kúpnu zmluvu. V Kúpnej zmluve sa Navrhovateľ ako predávajúci zaviazal predať a dodať obchodnej spoločnosti Best Press ako kupujúcemu 3.093 kusov zariadení Apple Iphone 16, Pro 245 GB (ďalej aj „predmet kúpy“), za ktoré sa obchodná spoločnosť Best Press zaviazala v zmysle ustanovenia čl. 5 bodu 5.1 kúpnej zmluvy uhradiť Navrhovateľovi odplatu vo výške 3.541.485,- EUR. V rovnaký deň, t. j. dňa 01.09.2025 uzatvoril Navrhovateľ s odporcom Dohodu o ručení podľa ustanovenia § 303 a nasl. Obchodného zákonníka, ktorou sa odporca v rámci ustanovenia čl. 4 bodu 4.1 a nasl. Dohody o ručení zaviazal, že v prípade, ak obchodná spoločnosť Best Press nezaplatí Navrhovateľovi riadne a včas kúpnu cenu dohodnutú medzi nimi vo vyššie špecifikovanej Kúpnej zmluve, predmetnú kúpnu cenu uhradí Navrhovateľovi odporca, a to po doručení písomnej výzvy Navrhovateľa na jej zaplatenie. Navrhovateľ predmet kúpy obchodnej spoločnosti Best Press riadne dodal a kúpna cena sa stala splatnou dňa 30.10.2025, avšak obchodná
spoločnosť Best Press kúpnu cenu ani len sčasti neuhradila, keď nezaplatila ani časť pohľadávok za dodanie predmetu kúpy, ktoré boli zo strany Navrhovateľa uplatnené ním vystavenou faktúrou č. 250100011 zo dňa 09.09.2025 dobropisovanou opravnou faktúrou č. 250200002 zo dňa 27.12.2025, ktorej prostredníctvom si Navrhovateľ uplatnil voči obchodnej spoločnosti nárok na zaplatenie sumy 2.146.200,- EUR a faktúrou č. 250100012 zo dňa 19.09.2025 dobropisovanou opravnou faktúrou č. 250200001 zo dňa 27.12.2025, ktorej prostredníctvom si Navrhovateľ uplatnil voči obchodnej spoločnosti nárok na zaplatenie sumy 1.200.980,- EUR. Navrhovateľ vyzval na zaplatenie kúpnej ceny spoločnosť Best Press, a následne aj odporcu ako ručiteľa na splnenie jeho záväzkov vyplývajúcich z dohody o ručení. Odporca napriek výzve navrhovateľa svoje záväzky nesplnil, a to i napriek tomu, že obchodná spoločnosť Best Press dňa 23.01.2026 písomným vyhlásením uznala existenciu svojho peňažného záväzku na úhradu kúpnej ceny vo výške 3.347.180,- EUR. 3. Navrhovateľ mal za to, že predkladaný návrh spĺňa predpoklady uvedené v CSP a je možné mu vyhovieť, keďže označený majetok povinného predstavuje spôsobilý predmet záložného práva a je vymedzený jednoznačne. Zároveň zriadením záložného práva k majetku povinného dôjde k zabezpečeniu peňažnej pohľadávky navrhovateľa. Obava navrhovateľa zo zmarenia exekúcie žalovaného nároku je podľa navrhovateľa nielen reálna, ale aj bezprostredná. Podľa názoru Navrhovateľa je potrebné zohľadniť nielen evidentne zlú ekonomickú situáciu obchodnej spoločnosti Best Press, ale aj rovnako zlú ekonomickú situáciu odporcu. V súvislosti so zlou hospodárskou situáciou obchodnej spoločnosti Best Press poukázal na existenciu právoplatne judikovaného a v súčasnosti exekvovaného peňažného nároku obchodnej spoločnosti PROLASER, société per actions simplifiée, so sídlom ZA les Acacias 3 impasse Gutenberg 3, 85430 La Boissiere-des-Landes, IČO: 4583442295, ktorá si voči obchodnej spoločnosti Best Press uplatňuje v exekučnom konaní vedenom pod sp. zn. 76Ek/2032/2025 nárok na zaplatenie sumy 31.577.843,25 EUR predstavujúci nárok na náhradu škody priznanej tejto obchodnej spoločnosti voči obchodnej spoločnosti Best Press rozsudkom Špecializovaného trestného súdu sp. zn. 1T/4/2024 zo dňa 10.01.2025. Súčasne Navrhovateľ poukázal aj na evidentne zlú ekonomickú situáciu odporcu, na ktorú dlhodobo rovnako poukazuje aj minister cestného ruchu a športu, a upozornila na ňu účtovníčka SFZ T. O., ktorá na rokovaní volebnej konferencie SFZ konanej dňa 27.02.2026 komentovala finančnú situáciu odporcu tak, že „tento stav je zapríčinený tým, že sa rozpočty nesledovali, prekračovali sa a ľudia si objednávali bez toho, aby to niekto kontroloval. Je to zlé, ale bolo to tak každý rok. Rovnako aj v roku 2025 - prišli peniaze z ministerstva, 3,5 milióna eur, 28. januára a za dva týždne boli minuté“. Navrhovateľ ďalej poukázal na to, že odporca ku dňu spísania tohto návrhu ešte nezverejnil svoju účtovnú závierku za rok 2025, a z obsahu správy hlavnej účtovníčky SFZ T. O. je zrejmé, že na začiatku tohto kalendárneho roka mal odporca disponovať na svojich bankových účtoch len peňažnou čiastkou neprevyšujúcou ani 21.000,- EUR, pričom dlhy odporcu mali predstavovať sumu takmer 8 miliónov eur. Zjavne nehospodárne nakladanie s majetkom odporcu potvrdili rovnako informácie zverejnené portálom Športweb dňa 02.03.2026 v článku označenom ako „Ďalšia rana pre A.. Dlhy SFZ odhalili astronomický plat C., N. bral polovicu.“, pričom jeho obsah potvrdil nielen enormnú zadlženosť odporcu, ale aj vôľu odporcu pokračovať v nezodpovednom hospodárení. Taktiež rovnaká zlá ekonomická situácia odporcu je evidentná už z obsahu zverejnených účtovných závierok odporcu za roky 2022 až 2024. Z nich je zrejmá nielen vysoká zadlženosť, ale najmä absencia likvidného majetku odporcu, z ktorého by mohli byť dlhy odporcu uspokojené. Za jediný likvidný majetok odporcu možno označiť jeho neobežný majetok v účtovnej hodnote 13.054.255,- EUR. Pri stanovovaní likvidného majetku odporcu je však potrebné zohľadniť to, že až 11.461.448,- EUR z hodnoty neobežného majetku odporcu tvorí hodnota dlhodobého hmotného majetku odporcu, ktorý predstavuje najmä budova Národného tréningového centra, teda budova, ktorá je v zmysle zápisu v liste vlastníctva zaťažená celkovo až ôsmymi záložnými právami zriadenými v prospech obchodnej spoločnosti Slovenská záručná a rozvojová banka, a.s. Navrhovateľ mal za to, odporca dlhodobo nedosahuje žiaden zisk a s ohľadom na enormné dlhy odporcu a zanedbateľnú hodnotu jeho majetku je zrejmé, že o existencii dôvodnej obavy Navrhovateľa z budúceho zmarenia exekúcie ním žalovaného nároku nie je možné pochybovať. 4. Skutočnosť, že vydanie zabezpečovacieho opatrenia nie je v zjavnom nepomere k výške zabezpečenej pohľadávky, osvedčuje nielen samotná výška pohľadávky, ktorá má byť zabezpečená, ale aj fakt, že hodnota týmto návrhom dotknutých obchodných podielov odporcu predstavuje v zmysle účtovnej závierky SFZ za rok 2024 len sumu 1.510.000,- EUR, pričom ide o hodnotu dlhodobého finančného majetku odporcu, ktorá zodpovedá súčtu základného imania obchodnej spoločnosti SFZ Marketing a obchodnej spoločnosti SFZ Event. Navrhovateľ tiež uviedol, že zriadenie záložného práva k obchodným podielom vo vlastníctve odporcu prakticky nijako neobmedzuje vlastníka týchto obchodných podielov nielen v podnikaní, ale ani v nakladaní s dotknutými obchodnými podielmi.
5. Navrhovateľ k návrhu priložil nasledovné listinné dôkazy: Kúpna zmluva zo dňa 01.09.2025 (č.l. 14-17), Dohoda o ručení zo dňa 01.09.2025 (č.l. 18-20), Faktúra č. 250100011 zo dňa 09.09.2025 spolu s opravnou faktúrou č. 250200002 zo dňa 27.12.2025 (č.l. 21-23), Faktúra č. 250100012 zo dňa 19.09.2025 spolu s opravnou faktúrou č. 250200001 zo dňa 27.12.2025 (č.l. 24-26), Predžalobná výzva na úhradu dlžnej sumy zo dňa 07.11.2025 adresovaná spoločnosti Best Press (č.l. 27-31), Oznámenie navrhovateľa zo dňa 10.11.2025 (č.l. 32-33), Predžalobná výzva na úhradu zabezpečovanej pohľadávky zo dňa 08.12.2025 adresovaná odporcovi (č.l. 34-35), Uznanie záväzku zo dňa 236.01.2026 (č.l. 36-37), Návrh na vydanie platobného rozkazu zo dňa 13.02.2026 (č.l. 38-42), Platobný rozkaz zo dňa 24.02.2026 (č.l. 43-44), Plánovaný rozpočet SFZ na rok 2025 (č.l. 45-48), Účtovná závierka odporcu zostavená k 31.12.2022 (č.l. 49-52), Účtovná závierka odporcu zostavená k 31.12.2023 (č.l. 53-56), Účtovná závierka odporcu zostavená k 31.12.2024 (č.l. 57-60), Výpis z Obchodného registra SFZ Marketing (č.l. 61-62), Výpis z Obchodného registra SFZ Event (č.l. 63-64), Článok zverejnený denníkom Pravda dňa 05.02.2026 (č.l. 65-67), Dohoda o ručení zo dňa 03.02.2025 (č.l. 68-70), Výzva na úhradu pohľadávky zo dňa 11.11.2025 (č.l. 71-75), Výzva na určenie rozhodcu za účastníka konania (č.l. 76-77), Článok zverejnený Denníkom N dňa 13.02.2026 (č.l. 78-80), Výzva SWAN na úhradu zabezpečovanej pohľadávky zo dňa 12.01.2026 (č.l. 81-83), Článok zverejnený portálom Šport24.sk dňa 28.02.2026 (č.l. 84-86), Rozsudok Špecializovaného trestného súdu zo dňa 10.01.2025 (č.l. 87-96), Výpis z registra poverení na vykonanie exekúcie spoločnosti Best Press (č.l. 97-98), Článok zverejnený portálom Športweb dňa 02.03.2026 (č.l. 99-101), Výročná správa SFZ za rok 2024 (č.l. 101-123), Výpis z listu vlastníctva č. XXXX (č.l. 125-126). 6. Súd mal na základe vyššie uvedených listinných dôkazov a na základe tvrdení navrhovateľa osvedčené, že navrhovateľ dňa 01.09.2025 uzatvoril so spoločnosťou Best Press kúpnu zmluvu, na základe ktorej sa zaviazal predať a dodať obchodnej spoločnosti Best Press 3.093 kusov zariadení Apple Iphone 16, Pro 245 GB. Spoločnosť Best Press sa v zmluve zaviazala uhradiť navrhovateľovi odplatu vo výške 3.541.485,- EUR. Súd mal zároveň za osvedčené, že dňa 01.09.2025 uzatvoril navrhovateľ s odporcom dohodu o ručení, na základe ktorej odporca ako ručiteľ vyhlásil, že v prípade ak spoločnosť Best Press ako dlžník nezaplatí navrhovateľovi kúpnu cenu, ručiteľ uspokojí navrhovateľa. Z tvrdenia navrhovateľa a z predložených faktúr mal súd za osvedčené, že navrhovateľ predmet kúpy riadne dodal spoločnosti Best Press a vystavil faktúry na základe zmluvy v celkovej výške 3.541.485,- EUR, a následne na základe opravných faktúr v celkovej výške 3.347.180,- EUR, pričom z tvrdenia navrhovateľa mal súd za osvedčené, že z tejto sumy spoločnosť Best Press neuhradila ani len časť. Z výzvy na zaplatenie zabezpečovanej pohľadávky mal súd za osvedčené, že navrhovateľ vyzval dňa 08.12.2025 odporcu na úhradu sumy 3.541.485,- EUR titulom ručenia a zároveň mal súd z tvrdení navrhovateľa osvedčené, že odporca uvedenú dlžnú sumu neuhradil. Z výpisu z Obchodného registra SR mal súd za preukázané, že spoločnosť SFZ Marketing , s.r.o. má zapísaný peňažný vklad do základného imania vo výške 1.505.000,- EUR a spoločnosť SFZ Event, s.r.o. má zapísaný peňažný vklad do základného imania o výške 5.000,- EUR. 7. Podľa § 324 ods. 1, ods. 3 zákona č. 160/2015 Z. z. Civilného sporového poriadku (ďalej aj „CSP“) pred začatím konania, počas konania a po jeho skončení súd môže na návrh nariadiť neodkladné opatrenie. Neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 8. Podľa § 325 ods. 1 CSP neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 9. Podľa § 343 ods. 1 CSP, zabezpečovacím opatrením môže súd zriadiť záložné právo na veciach, právach alebo na iných majetkových hodnotách dlžníka na zabezpečenie peňažnej pohľadávky veriteľa, ak je obava, že exekúcia bude ohrozená. 10. Podľa § 344 CSP ustanovenia o neodkladnom opatrení sa použijú primerane aj na zabezpečovacie opatrenie. 11. Nakoľko sa ustanovenia o neodkladnom opatrení použijú primerane aj na zabezpečovacie opatrenie, je pre nariadenie zabezpečovacieho opatrenia potrebné, aby navrhovateľ zabezpečovacieho opatrenia osvedčil potrebu neodkladnej úpravy pomerov. Zabezpečovacie opatrenie nie je možné nariadiť len na základe domnienky a fikcie bez toho, aby bola náležite osvedčená obava, že exekúcia bude ohrozená. Cieľom zabezpečovacieho opatrenia je posilnenie postavenia veriteľa, a to zriadením záložného práva na majetok dlžníka na zabezpečenie pohľadávky veriteľa, ktorá by mohla byť neskôr judikovaná alebo už bola judikovaná s cieľom, aby sa zamedzilo alebo zredukovalo možné riziko neuspokojenia tejto pohľadávky. Z hľadiska osvedčenia relevantných skutočností by mal navrhovateľ súdu poskytnúť dôkazy, ktoré dostatočne osvedčia potrebu neodkladnej úpravy pomerov - hrozbu zmarenia exekúcie. Súd na účely vysvetlenia pojmu „osvedčenie relevantných skutočností“ poukazuje na rozhodnutie Najvyššieho
súdu SR, sp. zn.: 1 Cdo 147/2011: „Osvedčenie (na rozdiel od dokázania) znamená, že súd pomocou ponúknutých dôkazných prostriedkov zisťuje najvýznamnejšie skutočnosti (teda nie všetky rozhodujúce skutočnosti). Pri ich zisťovaní nemusí dbať na všetky formality, ako je to pri dokazovaní; postačuje, že osvedčená skutočnosť sa mu vzhľadom na všetky okolnosti javí ako nanajvýš pravdepodobná.“ 12. Samotná existencia dlhu ešte sama osebe nemôže byť dôvodom pre nariadenie zabezpečovacieho (prípadne neodkladného) opatrenia. Dôvodom môžu byť len skutočnosti, ktoré opodstatňujú obavu, že by prípadný výkon rozhodnutia mohol byť zmarený. U dlžníka môže byť takýmto dôvodom jeho konanie, ktorého dôsledkom je zníženie majetku, ktorý je možné postihnúť pri výkone rozhodnutia, alebo konanie ktoré inak podstatnou mierou negatívne ovplyvňuje jeho majetkové pomery (z rozhodnutia Najvyššieho súdu SR sp. zn. 5 Obo 144/97; zverejnené v Zbierke súdnych rozhodnutí a stanovísk pod č. R 20/1998). 13. Podľa uznesenia Krajského súdu v Bratislave zo dňa 06.11.2024 sp. zn. 2Cob/159/2024: „Obavu z ohrozenia exekúcie považuje súdna prax za osvedčenú, ak nositeľ hmotnoprávnej povinnosti realizuje práva alebo faktické úkony smerujúce k sťaženiu alebo úplnému zmareniu exekúcie, pričom dôvodom je aj takáto hrozba. Vo všeobecnosti platí, že ohrozenie exekúcie môže spočívať v hrozbe alebo realizácii úkonov s kvantitatívnym dopadom na exekvovateľný majetok dlžníka t. j. zmenšenie majetku, ale podľa okolností aj s kvalitatívnym dopadom na majetok napr. zmena zloženia, štruktúry a s tým súvisiace výrazné zníženie speňažiteľnosti.“ 14. Pokiaľ ide o majetok, na ktorý sa má vzťahovať zabezpečovacie opatrenie, musí súd zohľadniť zásadu primeranosti zásahu do majetkových pomerov dlžníka, a to osobitne vo vzťahu k výške pohľadávky, na zabezpečenie ktorej súd zriaďuje záložné právo. Z hľadiska rozsahu zabezpečenia tak nesmie vzniknúť celkom zjavný nepomer medzi hodnotou pohľadávky a majetku, na ktorý sa má zriadiť záložné právo. 15. Zhrnúc vyššie uvedené, zákonnými predpokladmi pre nariadenie zabezpečovacieho opatrenia teda sú: návrh strany, spôsobilý predmet záložného práva (ktorým môžu byť veci a práva a iné majetkové hodnoty), existencia peňažnej pohľadávky, existencia obavy z budúceho zmarenia exekúcie a primeranosť zásahu do majetkových práv dlžníka. 16. Súd posudzoval pri rozhodovaní o návrhu na nariadenie zabezpečovacieho opatrenia zákonné predpoklady pre jeho nariadenie a mal za osvedčené, že na obchodných podieloch je možné zriadiť záložné právo, t.j. tieto obchodné podiely sú spôsobilým predmetom záložného práva. Navrhovateľ osvedčil aj existenciu pohľadávky, t.j. skutočnosť, že voči odporcovi eviduje pohľadávku titulom ručenia, a to na základe dohody o ručení (súd skúma len existenciu pohľadávky ako takú, nie je oprávnenosť, či dôvodnosť, pretože uvedené je predmetom konania vo veci samej). Súd sa následne zaoberal aj existenciou obavy zo zmarenia budúcej exekúcie a túto nemal za osvedčenú. 17. Navrhovateľ pri osvedčení obavy zo zmarenia budúcej exekúcie argumentoval zlou finančnou situáciou odporcu, absenciou likvidného majetku, zanedbateľnou hodnotou jeho majetku, ako aj tvrdením, že odporca nedosahuje žiaden zisk. Zmyslom zabezpečovacieho opatrenia však nie je preventívne zabezpečovať uspokojenie pohľadávky v situácii, keď sa dlžník javí ako majetkovo slabý. Samotná skutočnosť, že odporca nedisponuje likvidným majetkom alebo že jeho majetok je nízkej hodnoty neznamená, že dochádza alebo má dôjsť k jeho účelovému znižovaniu, či vyvádzaniu. 18. Súd poukazuje na to, že existencia dlhu, či zlá finančná situácia odporcu môže byť dôsledkom jeho podnikateľskej činnosti alebo iných objektívnych okolností, pričom nejde o skutočnosti, ktoré by osvedčovali obavu z ohrozenia budúcej exekúcie. Osvedčiť obavu z ohrozenia budúcej exekúcie môže len také konanie navrhovateľa, resp. jeho reálna hrozba, ktorého dôsledkom by bolo zníženie majetku, ktorý je možné postihnúť pri výkone rozhodnutia, alebo konanie ktoré by inak podstatnou mierou negatívne ovplyvňovalo jeho majetkové pomery. 19. Navrhovateľ v návrhu ďalej uviedol, že na osvedčenie obavy zo zmarenia exekúcie vo všeobecnosti postačuje ak navrhovateľ danosť tohto zákonného predpokladu osvedčí poukázaním na akékoľvek skutočnosti svedčiace o tom, že navrhovateľ nebude v budúcnosti pravdepodobne schopný účinne vymôcť svoj peňažný nárok. Súčasne mal navrhovateľ za to, že je možné bez akýchkoľvek pochybností konštatovať, že ide o reálnu obavu, kedy zo strany odporcu existuje hrozba realizácie úkonov tak s kvantitatívnym, ako aj kvalitatívnym dopadom na exekvovateľný majetok odporcu. Samotné tvrdenie navrhovateľa o existencii hrozby realizácie úkonov smerujúcich k dopadu na exekvovateľný majetok odporcu však nepostačuje na nariadenie zabezpečovacieho opatrenia. Pre jeho nariadenie je nevyhnutné, aby navrhovateľ osvedčil konkrétne faktické úkony odporcu, z ktorých možno dôvodne usudzovať, že odporca už podniká alebo bezprostredne zamýšľa podniknúť kroky smerujúce k zmareniu budúceho výkonu rozhodnutia. Samotná skutočnosť, že z článkov zverejnených na webových portáloch vyplýva nezodpovedné hospodárenie odporcu, rovnako ešte neznamená, že by odporca vykonával faktické alebo právne úkony, ktorými by sa svojho majetku zbavoval.
20. Súd nemal zo skutkových tvrdení navrhovateľa za osvedčené, že by odporca vykonával faktické alebo právne úkony, ktorými by sa svojho majetku zbavoval, či inak sťažoval a maril výkon budúcej (potenciálnej) exekúcie. Splnenie tejto podmienky je však jednou z obligatórnych podmienok pre nariadenie zabezpečovacieho opatrenia. Nakoľko nebolo osvedčené, že by odporca svoj majetok ponúkal na predaj, predal, disponoval s týmto majetkom iným spôsobom, či ho zaťažoval s tým následkom, že by malo dôjsť k zníženiu hodnoty jeho majetku, neboli splnené podmienky za ktorých by sa dalo konštatovať, že existuje reálna hrozba zmarenia, či sťaženia budúcej exekúcie. 21. Súd preto vyhodnotil navrhovateľom tvrdené skutočnosti tak, že tento neosvedčil obavu zo zmarenia, či sťaženia budúcej exekúcie, a preto návrh na nariadenie zabezpečovacieho opatrenia zamietol. 22. Podľa § 262 ods. 1 CSP o nároku na náhradu trov konania rozhodne aj bez návrhu súd v rozhodnutí, ktorým sa konanie končí. 23. Podľa § 255 ods. 1 CSP súd prizná strane náhradu trov konania podľa pomeru jej úspechu vo veci. 24. Vzhľadom na to, že odporca bol v predmetnom konaní o nariadenie zabezpečovacieho opatrenia úspešný v plnom rozsahu, vznikol odporcovi nárok na náhradu trov konania voči navrhovateľovi v rozsahu 100%. Nakoľko odporcovi zo súdneho spisu však žiadne trovy konania nevyplývajú, súd odporcovi nárok na náhradu trov konania voči navrhovateľovi nepriznal. Poučenie: Proti tomuto uzneseniu možno podľa § 357 písm. d) a m) CSP podať odvolanie v lehote do 15 dní odo dňa jeho doučenia, dvojmo na Mestskom súde Bratislava III. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

Zdroj: KAUZIS.SK – https://www.kauzis.sk/judikatura/r/ECLI:SK:MSBA3:2026:1326201660.1 (dáta aktuálne k 14. 11. 2026). Záväzné je znenie zverejnené súdom.




